
Zaposlenici na željeznicama u Hrvatskoj 1903. godine 


LJILJANA DOBROVŠAK 
Institut društvenih znanosti ,Ivo Pilar“ Zagreb, Republika Hrvatska 


Autorica u prvom dijelu rada objašnjava razvoj i nastanak željeznica u Kraljevini Hr- 
vatskoj i Slavoniji do 1903. godine. U nastavku objašnjava upravu na željeznicama. Na- 
dalje opisuje nastanak narodnog pokreta 1903.-1904. U posljednjem poglavlju donosi 
brojčane podatke o zaposlenicima na željeznici u šest županija i gradu Zagrebu, prema 
njihovoj zavičajnoj pripadnosti te znanju hrvatskog jezika. 

Ključne riječi: željeznice, 1903. godina, zaposlenici, zanimanja, hrvatski zavičajnici, 
ugarski zavičajnici, zavičajnost. 


1. Razvoj željeznica u Kraljevini Hrvatskoj i Slavoniji do početka 
Prvoga svjetskog rata 


U sjevernoj Hrvatskoj, domaći građanski krugovi već su u tridesetim 
i četrdesetim godinama 19. stoljeća razradili puno prijedloga za izgradnju 
željeznica,' no o njihovoj realizaciji su odlučivali Pešta i Beč jer Hrvatska nije 
imala potpunu samostalnost, što se tiče izgradnje željeznica. Oba su politička 
središta gledala na hrvatski prostor kao na prolazno područje prema moru. 
Pri tome je trebalo voditi računa o Bosni i Hercegovini koja je do 1878. bila 
u sklopu granica Osmanlijskog carstva, a onda zajedničko (kondominijsko) 
područje pod upravom Beča i Pešte. Željeznički smjerovi planirani i izvedeni 
u Hrvatskoj, zbog takvog odnosa nisu bili najpogodniji za Kraljevinu Hrvatsku 
i Slavoniju jer su gusto naseljena i prirodnim bogatstvima bogata područja 
najčešće ostajala izvan pružnih trasa.“ Na području sjeverozapadne Mađarske 
i sjeverne Hrvatske djelovalo je Društvo južnih željeznica koje je pod svojom 
nadležnošću imalo prugu od Beča do Trsta i zastupalo interese austrijske že- 
ljezničke politike." Najstarija pruga u Hrvatskoj je pruga Macinec-Čakovec- 


' Igor KARAMAN, Industrijalizacija građanske Hrvatske (1800.-1941.), Zagreb 1991., 
14.-15. 

? Mira KOLAR, ,Uključivanje Zagreba u europsku željezničku mrežu“ Zbornik 140 godina 
željeznice u Zagrebu (1862.-2002.), Zagreb 2003., 8. 

3 Vlatka FILIPČIĆ, ,Gradnja pruga u sjeverozapadnoj Hrvatskoj do 1918. godine“, Acta hi- 
storico-oeconomica, vol. 22, Zagreb 1995., 93.-94. 

Kotoriba s odvojkom Pragersko (Pragerhof)-Kotoriba puštena u promet 1860., 
no budući da je ona građena u Međimurju,“ prva željeznička pruga građena u 
Kraljevini Hrvatskoj i Slavoniji je ona iz 1862. godine. Prugu koja bi se priklju- 
čila na glavnu magistralu od Beča do Trsta počelo je graditi carsko kraljevsko 
povlašteno Društvo Južnih željeznica 1859. godine od Zidanog Mosta preko 
Zagreba do Siska, a gradnja je dovršena 1. listopada 1862. godine. Dužina ove 
pruge iznosila je 76 kilometara. U istu svrhu otvorena je 1865. i pruga od Za- 
greba do Karlovca u dužini od 52 kilometara koja se time priključila na austrij- 
ski željeznički sistem.“ Nagodbom 1868. godine hrvatsko-slavonsko područje 
ušlo je u državno-pravni odnos s Ugarskom te su stoga željeznički projekti i 
njihova izvedba prešli pod nadležnost ugarskog Ministarstva trgovine i želje- 
zničkog upraviteljstva u Budimpešti. Privredni uspon Ugarske oslanjao se na 
smjer sjever-jug, tj. na promet prema Jadranu i Balkanu i u tom smjeru su se 
gradile pruge. S druge strane, mađarske vlasti kočile su utjecaj hrvatskih finan- 
cijera, jer bi željeznička mreža u interesu domaćih ekonomskih snaga ojačala 
hrvatsku autonomiju u cjelini i onemogućila nadzor mađarske vlade.“ Ugarska 
je gradila pruge u interesu svoje prometne politike, koja je počivala na radijal- 
nom, zvjezdolikom sistemu pruga, koje su imale ishodište u metropoli Budim- 
pešti i s njom povezivale susjedne zemlje i periferiju.* Zbog državno-pravne 
sveze s Ugarskom, Zagreb se trebao povezati izravno s Budimpeštom. Do tada 
se iz Zagreba u Budimpeštu putovalo preko Zidanog Mosta i Celja u Pragersko, 
odakle je Društvo južnih željeznica od 24. travnja 1860. izgradilo prugu preko 
Čakovca, Murakerestura (Murakeresztir), Kanjiže (Kanisze) i Stolnog Biogra- 
da (Szćkesfehćrvar) prema Budimpešti. Prije nego što se spojila Budimpešta sa 
Zagrebom, Južna željeznica je 1865. otvorila prugu od Šoprona (Soprona) pre- 
ma Kanjiži i 1868. također podravsku prugu od Murakerestura preko Žakanja 
(Zakany) u Barč (Barcsa). Trebalo je još sagraditi prugu od Zagreba koja bi se 
povezala s ovima. Pruga koja je išla od Zagreba preko Križevaca i Koprivnice 
u Žakanj i prema Budimpešti, puštena je u promet 1. siječnja 1870. godine. U 
međuvremenu su Riječani počeli tražiti da se željeznički spoje s Hrvatskom i 
Ugarskom, jer će inače propasti riječka luka. Tako je 23. listopada 1873. us- 
postavljena magistrala od Budimpešte do Rijeke preko Zagreba i Karlovca. 
Time je sva ugarska trgovina bila usmjerena na izvoznu luku, Rijeku. To je 
ujedno bila prva pruga u Hrvatskoj koju su gradile Ugarske državne željezni - 


“Vladimir STEHLIK, ,,Postanak i razvitak železnica u Jugoslaviji“, Sto godina železnica Jugo- 


slavije-zbornik članaka povodom stogodišnjice železnica Jugoslavije, Beograd 1951., 74. 

"Više o prijedlozima i gradnji željezničkih pruga u Kraljevini Hrvatskoj i Slavoniji vidi u: 
Bernard STULLI, Prijedlozi i projekti željezničkih pruga u Hrvatskoj 1825.-1863., 1. i II., Zagreb 
1975. 

5“ 1. KARAMAN, Industrijalizacija, 14.-15. 

"Mirjana GROSS - Agneza SZABO, Prema hrvatskom građanskom društvu, Zagreb 1992., 
351. 

5 1. KARAMAN, Industrijalizacija, 15. 

* Josip KOZJAK, ,O razvitku pruga u Hrvatskoj“, Sto godina železnica Jugoslavije-zbornik 
članaka povodom stogodišnjice železnica Jugoslavije, Beograd 1951., 111.-113. 

ce.'" Istovremeno su Ugarske državne željeznice 1878. godine izgradile prugu 
Pešta-Pečuh (Pćcs)-Osijek-Dalj-Vinkovci-Vrpolje-Brod. Ova pruga trebala je 
povezati Budimpeštu sa žitorodnim krajevima te je otvarala vrata za izlazak u 
Bosnu i Hercegovinu." Ovakva izgradnja željezničkih pruga u Hrvatskoj imala 
je tendenciju podjele Hrvatske na interesne sfere austrijskih i mađarskih kru- 
gova. U razdoblju banovanja Khuena Hedervaryja (1883.-1903.) Južne ugarske 
željeznice nastavile su uhodanu politiku radijalnog širenja od Budimpešte te 
njezina povezivanja s jugom. Ta transverzalna veza koja je dijelila hrvatski na- 
cionalni prostor, bila je dominantna i od životnog interesa u razvoju ugarskog 
kapitala i trgovine. Tako se dogodilo da je Brod na Savi (današnji Slavonski 
Brod) prije dobio vezu s Vinkovcima i dalje na sjever s Osijekom i Peštom 
(1878.) nego sa Zagrebom. Južne ugarske željeznice provodile su mađarizaciju 
na svim područjima, uvele su mađarsku upravu na svim prugama u Hrvat- 
skoj, pa se tako na kolodvorima uz hrvatski nalazio i mađarski natpis (npr. Ko- 
privnica-Kaproncza, Varaždin-Varazsd....).'* U razdoblju od 1881. do 1884. 
izgrađena je pruga Pakrac-Virovitica preko Suhopolja i Barča, sa željom da se 
poveže s Budimpeštom. Ona je izgrađena kao vicinalna željeznica i kasnije je 
prešla pod nadzor južnih željeznica." Željeznička pruga Barč-Pakrac službeno 
je puštena u promet 1885. godine, a njezin odvojak od Pakraca do Banove Ja- 
ruge 1897. godine. Ta je pruga služila interesima mađarskog kapitala jer su uz 
pomoć nje iskorištavali šumsko blago toga dijela Slavonije.'* Od 1884. do 1890. 
izgrađena je pruga Sisak-Novska-Brod.!? 


U Austro-Ugarskoj Monarhiji su postojala tri načina gradnje pruga. Pruge 
su mogle biti državne (Društvo južnih željeznica ili Ugarske državne željezni- 
ce), vicinalne i privatne." Za izgradnju željeznica u ugarskoj polovini Monar- 
hije dugo je na snazi bila naredba izdana 20. travnja 1868. koja se odnosila na 
»dozvola za gradnju svakovrsnih privatnih željeznica na području mađarske 
krune“ koja je nadopunjena zakonskim člancima XXXI1./1880. te IV./1888. o 
izgradnji vicinalnih ili lokalnih željeznica.'“ Vicinalne željeznice gradile su pri- 
vatne zainteresirane osobe, gradovi-municipiji, općine i poduzeća, a država 
im je davala velike olakšice, oslobađanje od poreza i drugih davanja. Najstarija 
vicinalna željeznica je dio željeznice Segedin-Velika Kikinda-Veliki Bečkerek 
(Zrenjanin) sagrađena 1883. godine." 


'" "Rudolf HORVAT, Povijest trgovine, obrta i industrije u Hrvatskoj, Zagreb 1994., 157. 

"Mira KOLAR, ,Gospodarstvo srijemske županije od hrvatsko ugarske nagodbe do Prvog 
svjetskog rata“ Zbornik radova o vukovarsko-srijemskoj županiji, Vinkovci 1997., 108. 

" Dragutin FELETAR, ,Historijsko-geografsko značenje pruga u sjeverozapadnoj Hrvat- 
skoj“ Zbornik 140 godina željeznice u Zagrebu (1862.-2002.), Zagreb 2003., 35. 

5]. KOZJAK, ,0 razvitku pruga u Hrvatskoj“ 111.-113. 

"“_D. FELETAR, ,Historijsko-geografsko značenje pruga“, 36. 

zi KOZJAK, »O razvitku pruga u Hrvatskoj“ 111.-113. 

5 V. FILIPČIĆ, ,Gradnja pruga u sjeverozapadnoj Hrvatskoj“ 96. 

! Mario KEVO, ,Željeznički projekti u sjeverozapadnoj Hrvatskoj na razmeđu 19. i 20. sto- 
ljeća“ Zbornik Mire Kolar Dimitrijević, Zagreb 2003, 243. 

5 V, STEHLIK, ,Postanak i razvitak železnica u Jugoslaviji“, 74. 


491 


LJILJANA DOBROVŠAK, Zaposlenici na željeznicama u Hrvatskoj 1903. godine ČSP br. 2., 489.-516. (2008) 


U željezničkom prometu važnu je ulogu imala tarifna politika. Mađari su na 
svaki način htjeli diktirati cjenik robe na putu od Budimpešte do mora. Budući 
da je u ugarskom dijelu Monarhije željeznice gradilo društvo Ugarske državne 
željeznice iz Budimpešte, zato je Državna željeznica od Društva južne želje- 
znice 1880. otkupila prugu od Zagreba do Karlovca. Do 1894. Ugarska državna 
željeznica je izgradila prugu od Budimpešte preko Dombovara do Sv. Lovrinca 
(Szent Lorincz) 1882., a onda od Dombovara preko Kapošvara do Gyćkećnyesa 
(1894.) i tako povezala Budimpeštu s Rijekom.“ Na prijelazu iz 19. u 20. stoljeće 
na području sjeverozapadne Hrvatske izrađeno je mnogo planova za izgradnju 
željezničkih pruga." Kako je ovo područje bilo gospodarski zaostalo i promet- 
no izolirano, pruge su i te kako bile potrebne. Žakanjsko-koprivnička pruga 
(1870.) bila je postavljena previše istočno te je sjeverozapadnoj Hrvatskoj bila 
prijeko potrebna prometna poveznica od pruge Kotoriba-Čakovec-Pragersko 
na sjeveru do pruge Zidani Most-Zagreb-Sisak na jugu. Time bi se poveza- 
la varaždinsko-čakovečka regija i Hrvatsko zagorje sa Zagrebom. Željezničko 
povezivanje Varaždina sa Zagrebom trajalo je dugo. Ugarsko-hrvatski sabor 
donio je zakon o izgradnji ,Čakovečko-zagrebačke (zagorske) željeznice mje- 
snog interesa“, a smjer pruge je trebao ići od Čakovca prema Varaždinu i dalje 
preko Budinšćine i Zaboka do Zaprešića, a kao pobočna linija Zabok-Krapina. 
Izgradnja je trajala dvije godine 1884.-1886.* Na pruzi je trebalo biti dvanaest 
postaja (Varaždin - Sv. Ilija - Novi Marof - Budinšćina - Konšćina - Brestovi- 
ca - Bedekovčina - Zabok - Veliko Trgovište - Luka - Zaprešić), ne računajući 
Čakovec i Zagreb.“ Tako je Varaždin, prvo povezan sa Čakovcem 13. prosinca 
1886. godine. Ovaj odvojak će kasnije postati dijelom tzv. zagorske željeznice 
koja je nakon dugog pregovaranja izgrađena kao ,vicinalna“ željeznica. Zagor- 
ska željeznica ima tri grane: jedna je pruga od Varaždina do Zaprešića (koja se 
veže na prugu Južne željeznice, koja od Zidanog Mosta vodi u Zagreb i Sisak) 
i duga je 89 km; druga je pruga od Zaboka prema Krapini duga 16 km, a treća 
je od Varaždina prema Lepoglavi duga 27 km sa 7 km dugim nastavkom od 
Lepoglave do Golubovca. Pruge Varaždin - Zaprešić kao i Zabok - Krapina 


"M. KEVO, ,Željeznički projekti“ 240. 

2 R. HORVAT, Povijest trgovine, obrta i industrije, 158.-159. 

2. Vidi: Bernard STULLI, ,Željezničko pitanje u sjeverozapadnoj Hrvatskoj do 1941. godine“ 
Varaždinski zbornik, Varaždin 1983., 289.-294; ISTI, »Željezničko pitanje u sjeverozapadnoj Hr- 
vatskoj do 1941. godine“ 100 godina željezničke pruge Zaprešić- Varaždin-Čakovec-Zabok-Krapi- 
na, 1886.-1986, Čakovec 1986., 12.-19. 

2 M.KEVO, ,Željeznički projekti“, 250. ' 

2 D. FELETAR, ,Historijsko-geografsko značenje pruga“, 36.-37.; V. HILIPČIĆ, »Gradnja 
pruga u sjeverozapadnoj Hrvatskoj“, 97. 

% V, FILIPČIĆ, »Gradnja pruga u sjeverozapadnoj Hrvatskoj“, 98.; Bernard STULLI, ,Varaž- 
dinska regija u željezničkom sustavu Hrvatske 1825.-1918.5 Historijski zbornik, XXXIX, Zagreb 
1986., 32. Koncesija za tu prugu dodijeljena je Mirku pl. Josipoviću koji je sklopio s Direkcijom 
kraljevskih ugarskih državnih željeznica ugovor koja će koncesionaru (tj. njemu) plaćati godiš- 
nji paušalni iznos od 240.000 forinti i polovicu ,eventualnog viška prihoda“ za zakup. Tako ni 
željeznica mjesnog interesa nije ostala u hrvatskim rukama, već je predana u zakup. Kako bi se 
izgradila ta pruga osnovano je Dioničko društvo čakovečko-zagrebačke (zagorske) željeznice. 
Društvo se složilo da će protokoliranje tvrtke biti isključivo na mađarskom jeziku. 

predane su u promet 4. rujna 1886. godine, a pruga Varaždin - Lepoglava - 
Golubovec 1890. godine. Otkako je Bjelovar 1886. postao sjedištem županije, 
počelo se raditi na tome da se grad Bjelovar željeznički poveže i spoji na sistem 
južnih željeznica. Sastavljeno je dioničko društvo koje je najvećim dijelom bilo 
sastavljeno od dioničarskog kapitala Ugarske i Hrvatske. Najprije je izgrađena 
dionica između Križevaca i Bjelovara 12. travnja 1893., koja je u prometu od 2. 
rujna 1894. godine. Ova željeznica je produžena prema Virovitici, no najprije 
je u promet puštena dionica od Bjelovara preko Trojstva prema Mišulinovcu 
1. studenog 1899. godine. Istodobno, gradila se pruga preko Sirove Katalene, 
Kloštra Podravskog i Pitomače u Viroviticu te je 21. siječnja 1900. predan na 
uporabu odlomak od Katalene do Virovitice, a 4. svibnja 1900. odlomak od 
Mišulinovca do Katalene s tunelom ispod Bilogore. Da se Bjelovar bolje poveže 
s Podravinom, zamišljena je pruga od Kloštra Podravskog prema zapadu preko 
Đurđevca, Virja i Novog Grada prema Koprivnici. Od ove pruge prvo je 1909. 
puštena dionica od Kloštara do Virja, a dionica od Virja do Koprivnice puštena 
je tek 1912. godine. Varaždin je od 1886. imao željezničku vezu sa Zagrebom 
i Čakovcem, pa je još preostala dionica od Koprivnice do Varaždina, kako bi 
se zaokružila magistrala Maribor-Pragersko-Čakovec-Varaždin-Osijek, ali je 
na realizaciju ove zamisli trebalo čekati još trideset godina.“ Nakon izgradnje 
pruga do Bjelovara iz smjera Križevaca i Kloštra Podravskog, postojala je ideja 
da se željeznička veza produži prema jugoistoku do vicinalne željeznice Pčelić- 
Pakrac. To je do početka Prvoga svjetskog rata djelomično i ostvareno. Tako 
je najprije predana na uporabu dionica pruge od Bjelovara do Velike Pisanice 
21. prosinca 1912., zatim dionica od Velike Pisanice do Garešnice 11. lipnja 
1913., te istovremeno i dionica pruge Pavlovac-Dražica-Grubišno Polje. Od 
1909. do početka Prvoga svjetskog rata konačno je i Koprivnica spojena na 
dravsku longitudu, a željezničku vezu dobivaju i Garešnica i Grubišno Polje. 
Kako bi zapadna Bosna dobila vezu na Trst i Rijeku, jer je 1872. izgrađena pru- 
ga Banja Luka-Dobrljin, 1882. izgrađena je pruga od Doberlina preko Kostaj- 
nice, Sunje i Capraga do Siska. Ovoj pruzi je kasnije 1903. dodan odvojak koji 
povezuje bansku i gornju Krajinu s morem, vicinalnom željeznicom Caprag- 
Vrginmost, s time da je 1907. ta pruga produžena do Karlovca. U Slavoniji su 
se razvila dva željeznička središta: Osijek i Vinkovci. Kroz Osijek je prvi vlak 
prošao 11. rujna 1869. u smjeru preko Dalja, prema Somboru, Subotici i još 
dalje od 1870. prema Vilanju i Pečuhu. Ovo stanje je ostalo sve do 1893. kada 
je Osijek povezan s Našicama kao prvi dio Slavonske vicinalne željeznice. Dru- 
gi dio ove pruge vodio je preko Krndije u Požešku kotlinu, te se kod postaje 
Nova Kapela-Batrina vezao na prugu Brod-Nova Gradiška. Ovaj dio pruge s 
ogrankom od Pleternice do Požege predan je u promet 1894. Iduće godine u 
promet je puštena dionica od Našica preko Slatine, Noskovaca i rijeke Drave 
u Sv. Lovrinc. Njome je promet zapadne Slavonije prebačen na Dombovar, a 


25 R. HORVAT, Povijest trgovine, obrta i industrije, 160.; D. FELETAR, ,,Historijsko-geograf- 
sko značenje pruga“ 38. 
* D.FELETAR, ,Historijsko-geografsko značenje pruga“, 38. 

Osijek je u trgovačkom pogledu ostao po strani. Velike koristi Osijek nije imao 
ni od izgradnje Slavonsko-podravsko vicinalne željeznice. Glavni odvojak ove 
pruge išao je od Osijeka preko Valpova i Donjeg Miholjca u Noskovce, gdje se 
vezao na prugu Našice-Sveti Lovrinc. Prvi dio pruge od Belišća do Kapelne 
gradila je tvrtka S. H. Gutmann 1890. radi eksploatacije šuma, a drugi dio pru- 
ge Noskovci-Viljevo (Kapelna) predan je u promet 1896. godine. Dvije godine 
kasnije 1899. na prugu Osijek-Našice gradi se odvojak Belišće- Prandauovci. 
Dravsko-savsko dioničko društvo je 1901. izgradilo vicinalnu željeznicu Vin- 
kovci-Županja, koju je 1910. produljilo od Vinkovaca preko Palače do Osijeka. 
Ovo društvo pustilo je u promet i prugu od Osijeka preko Đakova do postaje 
Strizivojna-Vrpolje na pruzi Vrpolje-Šamac. Time je napokon Osijek postao 
željezničkim čvorom. Pred početak Prvoga svjetskog rata, u Slavoniji je pušte- 
na u promet još željeznička pruga Požega-Velika 1914. godine. 

Kako bi se trgovina iz Bosne, nakon aneksije, prebacila na Budimpeštu, 
1878. gradi se pruga od Broda na Savi preko Vrpolja, Vinkovaca i Vukovara 
(Borova) u Dalj, i dalje prema Subotici za Budimpeštu. Dugo se radilo i na ideji 
da se teritorij slavonske Krajine izravno poveže sa Zagrebom, jer se iz Broda i 
Vinkovaca u Zagreb putovalo preko Dalja, Osijeka, Pečuha, Barča i Žakanja. 
Ideja se počela ostvarivati 1888. kada je prvo otvorena pruga od Sunje preko 
Jasenovca i Novske u Novu Gradišku do Broda. Od tada se iz Osijeka moglo 
doći u Zagreb, preko Vinkovaca i Broda. Srijemska županija je do početka Pr- 
voga svjetskog rata dobila još nekoliko pruga: 1886. otvorena je pruga od Vin- 
kovaca do Brčkog; 1889. od Rume do Vrdnika; 1891. Vukovar-Borovo; 1901. 
Vinkovci-Županja; 1901. Ruma-Klenak; 1912. Vukovar —Ilača te nastavak od 
Šida do Rače na Savi. U zapadnoj Slavoniji najvažnija točka prometa bio je 
Barč koji je od 1868. bio povezan s Bečom, od 1870. sa Zagrebom i od 1873. 
s Rijekom. Na ovu prugu 1885. nadodala se pruga Barč-Daruvar s ograncima 
Bastaji- Zdenci, Terezovac-Slatina i ogranak Daruvar-Pakrac. Kako bi se ova 
pruga povezala s južnim krajevima, predviđena je bila Lonjsko-poljska želje- 
znica koja se počela graditi 1896., a otvorena je 1897. i išla je od Dugog Sela 
preko Ivanića i Kutine u Novsku te je imala dugi ogranak od Banove Jaruge 
preko Lipika do Pakraca. 


2. Uprava na željeznicama u Kraljevini Hrvatskoj i Slavoniji 


Nedostatak svakog utjecaja svih slojeva društva u Hrvatskoj na razvitak že- 
ljezničkih poslova za mađarske ere imao je teških posljedica u materijalnom i 
moralnom pogledu. Ne samo da su se stvarale zapreke oko uključivanja doma- 
će novčarske elite i njezina sudjelovanja u financiranju izgradnje željeznice, već 
je i domaći puk bio neupućen u poslovanje na željeznicama. Hrvatski otpre- 
matelji robe, osobito privatnici, nisu znali ispuniti niti obični tovarni list, pa su 
ih predavali željezničkim službenicima da ih ispune, no kako su oni uglavnom 


?" R. HORVAT, Povijest trgovine, obrta i industrije, 160.-16.(7) 

bili Mađari, u većini slučajeva ti su tovarni listovi bili ispunjeni mađarskim je- 
zikom.* Prema Pravilniku o propisima tarifa iz 1906. i prema propisima inter- 
nacionalnog sporazuma iz 1890. dopuštalo se da se tovarni listovi u Hrvatskoj 
ispunjavaju hrvatskim jezikom, ali se spomenuti propis baš i nije poštovao jer 
nije postojala hrvatska klasifikacija robe.“ Kako je to izgledalo na terenu poka- 
zuje tekst objavljen u Obzoru prenesen iz Trgovačkog Lista, iz pera Ede Krausa 
iz Vinkovaca. On se žali na Ugarske državne željeznice s kojima uvijek posluje 
na hrvatskom jeziku, a u posljednje vrijeme dobio je povrat svojih tovarnih 
listova na kojima piše da službenik ne zna hrvatski i da ga ne mora znati, jer je 
njegov mađarski jezik. Nakon toga, Kraus se žalio glavaru postaje u Vinkovci- 
ma, koji mu je odgovorio da u njihovim propisima piše da moraju primati to- 
varne listove u svim jezicima, ali s prijevodom na mađarski ili njemački jezik. 
Novinari Trgovačkog Lista, u kojem je prije objavljen spomenuti tekst, pokušali 
su istražiti taj slučaj. Uvjerili su se da u poslovnom pravilniku (Betriebs-Re- 
glement) Kraljevskih ugarskih državnih željeznica ($ 51. i $ 52.) nema govora 
o jeziku koji bi bio propisan u tom pogledu, već da vrijede općeniti propisi o 
uporabi službenog jezika, a taj je u Kraljevini Hrvatskoj i Slavoniji bio hrvat- 
ski." To nam govori o samovolji ugarskih vlasti, ali i željezničkih službenika u 
tumačenju službenih propisa i zakona. 

Nepoznavanje željezničkih propisa imalo je i svoju tamnu stranu - korup- 
ciju. Prema pravilniku za željeznice utvrđen je propis prema kojem su se že- 
ljeznički službenici, u sklopu granica svojih službenih dužnosti, morali pona- 
šati uslužno prema općinstvu, što je značilo da moraju dragovoljno objasniti 
svakom otprematelju robe kako ispunjavati tovarni list. No, pružanje takvih 
obavijesti mađarski željeznički službenici su iskorištavali i tražili protuusluge 
po načelu ,do ut des“ (,daj da ti dadem“),"! Što se tiče željezničke upravne 
vlasti, tu je vladala još veća zbrka. Do 1918. godine na jednom dijelu državnih 
pruga u Hrvatskoj upravljala je posebna vlast odnosno prometna uprava sa 
sjedištem u Zagrebu. Prugom od Broda na Savi do Siska, kao i prugom Sunja - 
Dobrljin, upravljala je do 1913. godine prometna uprava u Pćcsu. Neke pruge 
u Hrvatskoj potpadale su pod subotičku, segedinsku i peštansku desnoobalnu 
prometnu upravu. Zagorska pruga je od 1895. pod prometnom upravom u 
Szombathelyu. 


Zagrebačka prometna uprava morala je po zakonu uredovati na hrvatskom 
jeziku. S druge strane, na ugarskim, a i privatnim željeznicama uredovalo se 
sve do 1880. njemačkim jezikom i u samoj Ugarskoj jer su tadašnji željeznič- 
ki službenici uglavnom bili Nijemci.** Nakon preuzimanja željeznica, Mađari 


* Josip GORNIČIĆ-BRDOVAČKI, Razvitak željeznica u Hrvatskoj do 1918. godine, Građe- 
nje, organizacija i financijalni odnosi, Zagreb 1952., knjiga 3, 4.-5. 

*% H. S. BRDOVAČKI, Prometna politika u obće i magjarska (ugarska) prometna politika u 
Hrvatskoj napose, Zagreb 1907., 52.-54. 

% Kraljevske ugarske državne željeznice i hrvatski jezik“, Obzor, Zagreb, br. 96, 28. travnja 
1903. 

""H. S. BRDOVAČKI, Prometna politika, 55. 

2 3, GORNIČIĆ-BRDOVAČKI, Razvitak željeznica u Hrvatskoj do 1918. godine, 6. 

su se držali poznate uzrečice ,Ki ć a vasitt az ć az orszag“ (Čija je željeznica, 
onoga je i zemlja!“).* U željezničkoj prometnoj službi osoblje vlakova, a djelo- 
mično i postajno osoblje u međusobnom općenju upotrebljavalo je hrvatske, 
njemačke i mađarske fraze. Nekolicina službenika, posebice nižih, nije znala 
korektno ni hrvatski, ni njemački, a ni mađarski jezik. lako je do Nagodbe u 
željezničkom poslovanju prevladavao njemački jezik, Mađari su pod isprikom 
da nemaju službenike vješte tom jeziku, počeli dopisivanje na mađarskom, što 
je prošireno i na željezničko poslovanje u Hrvatskoj.** Neposredno pred nemi- 
re 1903. godine, željeznički službenici na postajama odgovarali su na dopise 
u prvom redu na mađarskome, a zatim na hrvatskome jeziku. No taj hrvatski 
prijevod vrlo često je bio netočan i nečitak. Hrvatski podnesak uručio bi se 
stranci tek kada bi se ona žalila na prvi, koji je bio na mađarskom jeziku. Ta 
praksa ignoriranja zakonskih propisa koji su se odnosili na hrvatski jezik, a 
koju je uvedelo ravnateljstvo državnih željeznica i Ministarstvo trgovine, pre- 
nosila se i na niže postajno osoblje. 

U Hrvatskoj su postojale željezničke škole kojima je upravljalo isključivo 
Ministarstvo trgovine u Pešti. Formalni nadzor hrvatskih školskih vlasti nad 
tim željezničkim školama nije imao utjecaja jer su osobe koje su ga obavljale 
površno poznavale hrvatski jezik, a pri manjim prigovorima s njihove strane 
dizala se silna hajka u mađarskim novinama. Samo u interesu osobne sigur- 
nosti vlastitih službenika, mađarske su se vlasti obraćale hrvatskim sudbenim 
i upravnim tijelima. Neprovođenje zakonskih propisa na željeznicama bilo je 
posljedica nesređenih državno-pravnih odnosa između Kraljevine Hrvatske i 
Slavonije i Mađarske. Odgoj službenika koji su bili zaposleni na željeznici bio 
je različito uređen. Za pomoćno osoblje uzimali su se domaći ljudi, dok su 
željeznički službenici bili uglavnom Mađari. Glavari i visoki željeznički služ- 
benici na postajama u velikoj su većini bili ugarski zavičajnici, dok je među 
nižim službenicima bilo nešto tzv. podčinovnika iz Hrvatske, koji su se znali 
iznimnim zalaganjem i promicanjem mađaronštine uzdignuti do predstojnika 
postaje. Na viša činovnička mjesta zapošljavali su se ,domaći Mađari“ ili si- 
novi Mađara željezničara, koji su ovdje služili kao prometni vježbenici.“ Oni 
Hrvati koji bi se zaposlili na željeznicama nisu napredovali, osim ako bi se 
pokazali kao gorljivi zagovornici mađarštine. Tako se npr. Matija Kirin žalio 
na Državne ugarske željeznice, jer je kao njihov trogodišnji namještenik i pra- 
tilac vlaka, bio odbijen kada je tražio dozvolu za polaganje ispita za vlakovođu. 
Kao potvrdu svoje sposobnosti pokazao je svjedodžbu da se koristi jednako 
dobro mađarskim, njemačkim i hrvatskim jezikom, no glavar razredbe nije 
se na to osvrtao, već mu je otvoreno rekao ,da može znati mađarski, kako mu 
drago - to je svejedno, ali kao Hrvat kod državnih željeznice ne može ići na- 
prijed! A tko je Mađar, pa makar ne znao ni čitati ni pisati, za toga će se uvijek 


33 Isto, 18. 

34H. S. BRDOVAČKI, Prometna politika, 66.-67. 

35 Isto, 87.-88. 

%* J, GORNIČIĆ-BRDOVAČKI, Razvitak željeznica u Hrvatskoj do 1918. godine, 136.-137. 

naći mjesto i promaknuće“. Navedeni Kirin nije bio usamljeni slučaj. Hrvati 
vlakovođe, koji su služili na željeznicama 10 do 15 godina, bili su tretirani kao 
obični novaci, u odnosu na novopridošlog Mađara. Odnos prema Hrvatima 
službenicima na željeznicama ovisio je često o glavaru postaje i nadziratelju. 
Ako je on bio Mađar, preferirao je mađarske namještenike. Hrvatskih glavara 
postaja i nadzornika i nije bilo u tako velikom broju da bi se mogli zauzeti za 
hrvatske službenike. Kada je 1886. godine utemeljen željeznički tečaj u Pešti, 
pristup domaćem hrvatskom stanovništvu bio je otežan jer su hrvatski zavičaj- 
nici morali 10 mjeseci živjeti u Pešti o svom trošku. Iako je 1898. ban Khuen 
uveo deset stipendija za slušatelje tih tečajeva, oni bi nakon završetka školova- 
nja bili zadržani u Ugarskoj i zaposleni na njihovim željezničkim postajama. 
Nakon što bi ih se ,pomađarilo“ vraćali su se u Hrvatsku gdje su provodili 
mađarsku željezničku politiku. Vanjska služba, tj. služba na postajama, ložio- 
nicama, te na pruzi, bila je naporna i redovito je trajala 10-15 godina. No, ona 
je bila preduvjet dobivanje namještenja u unutarnjoj službi (za blagajnom, u 
uredu postaje, u upravi...).* U Pešti se nalazila glavna uprava željeznica pod 
nazivom ,lgazgatosag“ (Ravnateljstvo). To je bila uprava s 1.000 činovnika i 
velikim brojem podčinovnika i slugu. Svi aktivni činovnici, od najviših do naj- 
nižih, bili su razvrstani, kao u ostalim upravnim vlastima, u razrede. O stanju 
ukupnoga činovničkog osoblja svake se godine izdavao pregled. Od otprilike 
4.500 nadprotustavnika (Oberkontrolora), koji su bili iskazani u tim pregledi- 
ma uz ostale činovnike, kontrolore i mjernike, jedva da je nekolicina bila iz 
Hrvatske. U Zagrebu se nalazila željeznička prometna uprava koja se dijelila 
na pet odjela (upravni odjel, odjel za uzdržavanje pruge, prometni i trgovački 
odjel te pogonski i računski odjel). Uz spomenute uprave i pomoćne predstoj- 
nike te mjerničke vanjske službe, bilo je pomoćnih poslovnica za službovanje u 
strojarnicama, skladištima i slično. Skoro svaka čvorišna postaja imala je svoju 
ložionicu, odgovarajući broj lokomotiva i skladišta za pogonski materijal. Uz 
željezničku službu bila je vezana željeznička blagajna u koju su uplaćivali pri- 
nose podčinovnici i sluge, dok su činovnici bili oslobođeni te obveze.?? 

Kakav je bio odnos željezničkih službenika početkom 20. stoljeća, osobito 
konduktera prema hrvatskim putnicima, najbolje pokazuju dopisi u hrvatskim 
novinama. Prema pisanju Obzora jedan se putnik, putujući od Rijeke do Kar- 
lovca, žalio na konduktera koji je prvo zatražio karte na mađarskom, zatim 
na njemačkom, a tek kasnije, kada je uvidio da su svi putnici Hrvati, na hr- 
vatskom jeziku i to otresitim glasom: ,No dakle, molim karte!““* Na sličan se 
postupak žalio putnik u Inđiji, jer je od njega kondukter u vlaku tražio kartu 
na mađarskom jeziku. Kada se je putnik potužio i zatražio od njega da s njim 
govori hrvatski jezik, ovaj mu je odgovorio: ,Ja sam mađarski kalauz i govorim 
samo mađarski!“ Nakon toga se požalio upravi u Zemunu, voditelju postaje, 


* Zapostavljanje Hrvata na željeznici“ Obzor, br. 25, 1. veljače 1904. 

% J, GORNIČIĆ-BRDOVAČKI, Razvitak željeznica u Hrvatskoj do 1918. godine, 136.-137. 
% Isto, 155., 165.-166. 

“Kako se Hrvati voze na državnim željeznicama?“ Obzor, br. 89, 20. travnja 1903. 

te je dobio vrlo brzo odgovor od prometnog ravnateljstva u Budimpešti i to na 
mađarskom jeziku: , Dotični kalauz na kojeg ste se pritužili ne zna hrvatski i 
zato nismo našli povoda da postupamo protiv njega.“ 


3. Narodni pokret 1903.-1904.+? 


U drugoj polovici 19. stoljeća došlo je do promjena u izgradnji željeznica 
u Hrvatskoj. Naime, one su počele ovisiti o mađarskim političkim krugovi- 
ma i velikomađarskim tendencijama. Glavna točka hrvatsko-mađarskih su- 
kobljavanja bila su financijska pitanja. Kao najveći predstavnik mađarskih as- 
piracija pokazao se ban Karoly (Dragutin) Khuen-Hedervary (1883.-1903.) u 
80-im i 90-im godinama 19. stoljeća.“ U sklopu smjernica ekonomske politike 
ugarske vlade, ban Khuen ponajprije je podupirao interese slavonskog vele- 
posjeda i sprječavao razvoj domaće industrije, podupirući mađarski kapital 
i industriju.“ Sve je to kulminiralo 1903. i 1904. godine, kada su zabilježeni 
nemiri, prosvjedi i prosvjedne skupštine. Neposredni povod narodnom pokre- 
tu 1903.-1904. bio je neprimjereni odgovor mađarske kraljevinske deputacije 
hrvatskim delegatima u povodu obnove financijske nagodbe koja se obnav- 
ljala svaki deset godina. Hrvatsko-ugarskom nagodbom iz 1868. priznati su 
zajednički poslovi i utvrđeno je zajedničko hrvatsko-ugarsko zakonodavstvo 
te zajednička vlada ($ 3. i $ 5.). Zajednički su poslovi bili: određivanje troškova 
za uzdržavanje dvora ($ 6.) i vojska ($ 7.). U zajedničke financijske poslove ula- 
zilo je: usvrđivanje izravnih i neizravnih poreza i njihovo utjerivanje, proračun 
zajedničkih troškova, državni dugovi, uprava i prodaja nepokretnih državnih 
dobara, raspolaganje monopolima ($ 8.). Nadalje je u zajedničke poslove spa- 
dalo: pomorsko pravo, trgovačko, mjenično i rudno, trgovina, carine, pošta, 
željeznice, luke, brodarstvo ($ 9.) i obrt ($ 10.). O svim zajedničkim poslo- 
vima odlučivao je zajednički ugarsko-hrvatski sabor u Pešti, u kojem je broj 
hrvatskih zastupnika predstavljao manjinu: u donjem domu bilo ih je samo 
29, a poslije ukidanja Vojne granice nešto više, 40 hrvatskih zastupnika, što 


“1 Vijesti“ Obzor, br. 166, 23. srpnja 1903. U dopisu pod naslovom ,Hrvatski putnici i želje- 
znice“ Obzor, br. 25, 1. veljače 1904. student filozofije J. Oberriter žalio se na konduktera kada je 
putovao vlakom iz Mikanovca u Vinkovce, jer je ovaj od njega tražio kartu na mađarskom iako 
je znao hrvatski jezik. 

“* O narodnom pokretu u Hrvatskoj pisali su: Vaso BOGDANOV, Hrvatski narodni pokret 
1903/4, Zagreb 1961.; Ivica GOLEC, ,Narodni pokret na sisačkom području 1903/1904.“ Ra- 
dovi Zavoda za hrvatsku povijest, vol. 26., Zagreb 1993., 101.-112.; Mirjana GROSS, ,,Narodni 
pokret u Hrvatskoj 1903.“ Istorijski pregled, Beograd 1954., 16.-22.; Marjan KATUŠIĆ, ,,Narod- 
ni pokret 1903. godine u Zaprešiću“, Muzejski vjesnik, glasilo muzeja sjeverozapadne Hrvatske, 
br. 16, Bjelovar 1993., 81.-84.; Stjepan LALJAK, ,Bilo je to godine devetsto i treće“, Brdovečki 
zbornik, 2003., Zaprešić 2003., 172.-185.; Časopis za suvremenu povijest, br. 3, Zagreb 2005., 
cijeli broj tematski posvećen, ,Bilo je to godine devetsto i treće...“; Agneza SZABO, ,Uzroci i 
posljedice političkih demonstracija u Hrvatskoj 1903.“ ČSP, br. 3 (2005.), 597.-608. 

#1. KARAMAN, Industrijalizacija, 53.-54. 

“4 Jaroslav ŠIDAK, Mirjana GROSS, Igor KARAMAN, Dragovan ŠEPIĆ, Povijest hrvatskog 
naroda g. 1860-1914., Zagreb 1968., 128. 

je deset puta manje u odnosu na mađarske zastupnike. U gornjem domu su 
bila zastupljena samo dva hrvatska zastupnika. Hrvatskim financijama i svim 
ostalim zajedničkim poslovima upravljala je zajednička ugarska vlada u kojoj 
je Hrvatska imala jednog člana bez lisnice koji je neposredno ovisio o mađar- 
skom ministru predsjedniku, a bio je odgovoran ugarskom parlamentu. Na- 
godbom je Hrvatska izgubila političku samostalnost, ekonomsku i financijsku 
nezavisnost, a u zamjenu dobila autonomiju na području bogoštovlja i nastave, 
unutarnje administracije i pravosuđa.“ 


Nakon što je u veljači 1903. mađarski Kraljevinski odbor odgovorio da 
ne prihvaća prijedlog hrvatskog odbora da se izmijeni financijska nagodba na 
načelu ravnopravnosti, pod utjecajem napredne mladeži, hrvatska građanska 
opozicija započela je s pripremama za skupštinski pokret. Početak narodnog 
pokreta veže se uz 2. ožujak 1903. kada je skupina zagrebačkih sveučilištaraca 
održala javnu skupštinu u kojoj je tražila financijsku samostalnost Hrvatske i 
Slavonije.“ Nakon toga je održana 11. ožujka u Zagrebu velika skupština pod 
vodstvom hrvatske oporbe. Uskoro su u Zagrebu uslijedili učenički prosvjedi 
(24. ožujka). Dan poslije prosvjeda na novoj je zgradi željezničke prometne 
uprave u zagrebačkoj Mihanovićevoj ulici osvanuo natpis pozlaćenim slovima 
na mađarskom jeziku: ,Magyar kiraly dllam vasutak“ (,, Mađarske kraljevske 
državne željeznice“), što je bilo u suprotnosti s Hrvatsko-ugarskom nagod- 
bom. Ban Khuen-He€dervary uvidio je da je postavljanjem mađarskog natpisa 
nanesena očita uvreda hrvatskim autonomnim poslovima pa je zatražio da se 
skine natpis i zamijeni novim na mađarskom i hrvatskom jeziku. To je bio 
povod da se započne s pripremama za pokret protiv Khuena i Mađara u cijeloj 
Hrvatskoj.““ Isticanje mađarskih natpisa i mađarske zastave na željezničkim 
zgradama i uredima dalo je povoda većem pokretu i prosvjedima prilikom 
kojih je dolazilo do oružanih sukoba.“ Prva žrtva hrvatskoga narodnog po- 
kreta pala je u Zaprešiću, nakon što je na tamošnjem kolodvoru 11. travnja 
izvješena ugarska državna zastava. Oko zastave su se okupili seljaci, većinom 
članovi mjesnoga vatrogasnog društva kako bi je uklonili. Zastava je skinu- 
ta i zapaljena petrolejem. Osim zastave stradali su i svi mađarski natpisi na 
željezničkoj postaji i mađarski željeznički činovnik. Ostatke zapaljene zastave 
seljaci su odnijeli brdovečkom župniku, a na povratku ih je dočekala oruž- 
nička ophodnja koja je s puškama napala nenaoružane seljake. Tom prilikom 
u nemirima je stradao Ivan Pasarić, kojeg je ustrijelio oružnički zapovjednik 
hicem iz puške.“ Nakon održanoga prosvjednog zbora zagrebačke studentske 


#5 V. BOGDANOV, Hrvatski narodni pokret, 8.-9. 

“Stjepan MATKOVIĆ, Čista stranka prava 1895.-1903., Zagreb 2001., 164.; Zlatko MATI- 
JEVIĆ, Stjepan MATKOVIĆ, Dinko ŠOKČEVIĆ, Stjepan LALJAK, ,Bilo je to godine devetsto i 
treće...“ ČSP, br. 3 (2005.), 585.-595. 

“Rene LOVRENČIĆ, Geneza politike «novog kursa, Zagreb 1972., 162.; M. GROSS, ,Narod- 
ni pokret u Hrvatskoj“, 19. 

## V. BOGDANOV, Hrvatski narodni pokret, 7. 

* Z. MATIJEVIĆ, S. MATKOVIĆ, D. ŠOKČEVIĆ, S. LALJAK, ,Bilo je to godine devetsto i 
treće...“ 588.-590. 

mladeži, po cijeloj su se Hrvatskoj proširili antimađarski nemiri. Prosvjedi su 
izbili u Osijeku, Varaždinu, Križevcima, Senju, Karlovcu, Samoboru, Hrvat- 
skom primorju, Gorskom kotaru, Hrvatskom zagorju, Međimurju, Slavoniji, 
Kvarneru i Dalmaciji. U Podravini su se u svibnju i lipnju redali nemiri od 
Vinice pa sve do Đurđevca, Kalinovca i Pitomače. Osobito nemirno je bilo u 
kotaru Ludbreg. Seljaci iz Kunovca i Kuzmice otvoreno su se suprotstavili po- 
stavljanju mađarske zastave u svojim mjestima. Tom prilikom došlo je do bune 
u Kunovcu, čiji je neposredni povod bio uvođenje prijekog suda na području 
Ludbrega i ostalih mjesta. Da bi rastjerali okupljenu masu u Kunovcu, oruž- 
nici su počeli uhićivati okupljene, što je izazvalo još veće negodovanje mase i 
dovelo do krvoprolića u kojem su stradala petorica Kunovčana.“ Pobunjeni 
puk je po Hrvatskoj razbijao prozore omraženih mađarona, tjerao mađarske 
činovnike iz ureda, palio mađarske zastave i Khuenove slike, napadao mađar- 
ske posjede, skidao mađarske grbove i natpise s ureda i željezničkih zgrada 
te zgrada financijskog ravnateljstva i poštanskih ureda. Najžešći ispadi bili su 
protiv željeznica u svim mjestima i gradovima. Tako su na pruzi Sisak-Brod 
razlupane željezničke postaje, natpisi i telefonski stupovi. U Primorju su seljaci 
rušili željezničku prugu kako bi spriječili prolaz vojske poslane u pobunjene 
krajeve. Na kraju se može reći da je stvarni uzrok tog pokreta bila sve veća ma- 
đarizacija koju su mađarski magnati, vladajući krugovi i Budimpešta provodili 
nad Kraljevinom Hrvatskom i Slavonijom. 


4. Zaposlenici po zavičajnosti i jeziku na željeznicama krajem 
1903. godine 


U nemirima 1903.-1904. najviše je stradala osnovica mađarizacije - želje- 
znice. Ne samo da su uništene zgrade, uredi, polupani prozori, već su u izgre- 
dima stradali i službenici koji su se u trenutku prosvjeda zatekli na željeznici." 
Kako bi izbjegli još veće sukobe, gradska poglavarstva, u ovom slučaju gradsko 
poglavarstvo grada Osijeka, zatražilo je premještanje svoje blagajnice s gor- 
njogradskog kolodvora u Osijeku jer ne zna ni hrvatski ni njemački jezik, već 
samo mađarski pa se stanovništvo buni. Veliki župan županije virovitičke i 
Osijeka ustvrdio je da u slučaju da potraje ovakva situacija ne može jamčiti 


% Z. MATIJEVIĆ, S. MATKOVIĆ, D. ŠOKČEVIĆ, S. LALJAK, ,Bilo je to godine devetsto i 
treće...“ 593.; Mira KOLAR-DIMITRIJEVIĆ, ,, Stjepan Radić i Kunovečka buna 1903.“ Podravi- 
na, vol. 4., Koprivnica studeni 2003., 57.-74.; Hrvoje PETRIĆ, ,,O seljačkom pokretu u Podravini 
1903. godine: Kunovečka buna i ostala seljačka gibanja“, ČSP, br. 3(2005.), 653.-664. 

"Hrvatski državni Arhiv - Predsjedništvo Zemaljske vlade (dalje: HDA-PrZV), kut. 
680./1903, (898/1903. Službujućeg činovnika željezničke postaje u Zaprešiću Josipa Kleina svje- 
tina je preko tračnica natezala i šakama udarala, glavar postaje Antun Biirgmeister, zadobio je 
više lakih rana. (Isto, kut. 680/1903, 2494/1903.) Na kolodvoru Zlatar Bistrica ni glavar postaje 
ni noćobdija nisu se pokazali demonstrantima, već su se sakrili, tako da ne znaju tko je napao 
stanicu. Prozori na željezničkoj stanici su polupani kao i na čekaonici. (Isto, kut. 682./1903, 
3628/1903.) Slično se dogodilo i u Velikom Trgovišću, Bedekovčini i dr. 

da neće doći do sukoba u Osijeku na željezničkom kolodvoru.?* Varaždinski 
župan Radoslav pl. Rubido-Zichy u izvješću novopostavljenom banu Teodoru 
grofu Pejačeviću Virovitičkom opisuje uzroke nemira u varaždinskoj županiji. 
Prvi uzrok vidi u hrvatskoj opoziciji koja je bila nezadovoljna rezultatima iz- 
bora te je za sobom povukla seljačko pučanstvo. Kao drugi uzrok navodi opće 
nezadovoljstvo naroda koji se tužio na mađarsku nomenklaturu hrvatskih 
mjesta, na nepoznavanje hrvatskog jezika i okrutno ponašanje željezničkih 
namještenika. Prema županovim riječima na željezničkim postajama ugarskih 
državnih željeznica namještenici međusobno govore mađarskim jezikom, i to 
ne samo rođeni Mađari, nego i domaći sinovi Hrvati koji moraju govoriti ma- 
đarski, jer većina ostalih namještenika zna samo mađarski. Ako, pak, nastavlja 
župan, i zna hrvatski jezik ,namjerno neće govoriti hrvatski“. No željeznički 
namještenici nisu samo među sobom govorili mađarski, nego su se i u službe- 
nom općenju s narodom namjerno služili mađarskim ,izazovno izbjegavaju- 
ći hrvatski jezik“. Ako ,siromašni seljak ili pučanin“ ne bi razumio dobivene 
upute na mađarskom jeziku te tražio objašnjenje na hrvatskom, željeznički bi 
ga činovnik ,obasuo surovim pogrdama ili mu najblaže rečeno prezrivo okre- 
ne leđa“. Narod se, prema istom izvješću, žalio i na dvojezične natpise na želje- 
zničkim postajama koji su često unakaženi netočnim hrvatskim prijevodom. 
Varaždinski župan na kraju izvještaja piše da je prirodno da ovakav postupak 
u narodu s pravom izaziva mržnju i ogorčenje te predlaže da državni službe- 
nici nauče hrvatski jezik jer je to u interesu države." Zbog sve većih problema 
na željeznicama hrvatski je ban nakon jenjavanja prosvjeda od svake županije 
zatražio iskaz željezničkih zaposlenika na području županija (zagrebačke, mo- 
druško-senjske, srijemske, bjelovarsko-križevačke, varaždinske, požeške i gra- 
da Zagreba) i to prema zavičajnosti-pripadnosti (hrvatsko-slavonska, ugarska) 
i prema znanju (govoru) hrvatskog jezika.** Nakon Hrvatsko-ugarske nagod- 
be pravo zavičajne pripadnosti općini u Hrvatskoj bilo je uređeno Zakonom 
o zavičajnim odnosima iz 1880. godine. Zbog specifičnoga državno-pravnog 
položaja Hrvatske pravo zavičajnosti je predstavljalo pravnu osnovu i za uži- 
vanje političkih prava koja su proizlazila iz hrvatske autonomije uređene Na- 
godbom te su stoga mnogi tumačili pravo zavičajnosti kao vid hrvatskog dr- 
žavljanstva.“ Uz državljanstvo koje predstavlja vid osobne pripadnosti državi 
neovisno o boravljenju na državnom području, postoji i zavičajnost (Heimat- 
srecht), a to je pripadnost pojedinca pojedinoj općini na temelju koje između 
pojedinca i općine nastupa odnos određenih širih prava i obveza. Zbog toga 
se zavičajnost stjecala na temelju neke posebne povezanosti (podrijetlo, udaja, 


"* HDA-PrZv, kut. 692/1903, 4639/1903. 

3" HDA-PrZvV, kut. 693/1903., 5879/1903. Izvješće o uzrocima nemira u varaždinskoj županiji 

“*. HDA-PrZV, kut. 692/1903. Spis 4914/1903. sadrži izvješće grada Zagreba, modruško-riječ- 
ke županije, srijemsko-vukovarske, zagrebačke, varaždinske, bjelovarsko-križevačke i požeške 
županije. 

Dalibor ČEPULO, ,,Pravo hrvatske zavičajnosti i pitanje hrvatskog i ugarskog državljanstva 
1868.-1918. - pravni i politički vidovi i poredbena motrišta“, Zbornik Pravnog fakulteta u Zagre- 
bu, Zagreb 1999., 9(6), 795. 

posebno primanje u općinsku zajednicu), a ne činjenicom stanovanja ili stjeca- 
njem nekretnina u općini. S druge strane postojala je teritorijalna pripadnost 
općini ili tzv. općinarstvo* kod kojeg veza nastaje boravljenjem ili posjedova- 
njem nekretnine u općini (ono sadrži suženi krug prava: slobodni boravak u 
općini, uživanje općinskih dobara, aktivno pravo glasa). Austrijski ustavni po- 
redak uspostavljen 1867. razlikovao je državljanstvo i zavičajnost. U Hrvatskoj 
je zavičajna pripadnost imala posebnu dimenziju jer su hrvatski zakoni nakon 
1868. godine i Nagodba uredili naziv državljanstva drukčije nego navedeni za- 
kon o ugarskom državljanstvu. Hrvatski teoretičari javnoga prava 19. stoljeća 
objašnjavali su da u Kraljevini Ugarskoj postoji zajednička ugarska pripadnost 
i uz nju posebna hrvatska i ugarska pripadnost (u užem smislu), tj. posebno 
hrvatsko i posebno ugarsko državljanstvo u sklopu zajedničke (u širem smislu) 
ugarske pripadnosti. Do 1850. godine u Hrvatskoj se zavičajno pravo stjecalo 
rodom (podrijetlom), udajom i primanjem u zavičajnu svezu, a indigenat je 
strancima davao Sabor. Nakon sklapanja Nagodbe, zavičajnost je definirana 
Zakonom o zavičajnosti, donesenim 1880. godine, s time da stranac koji u 
Trojednoj Kraljevini prebiva 10 godina s namjerom stalnog prebivanja i nije 
počinio nikakav zločin, može postati hrvatski zavičajnik. Zakon je propisivao 
da se pravo zavičajnosti veže uz pravo državljanstva te zavičajnost može steći 
jedino ,državljanin zemalja ugarske krune“ a svaki je državljanin morao imati 
zavičajnost i to u samo jednoj općini ($ 2.). Zavičajnost je bila neodreciva, te se 
utrnjivala u jednoj općini tek stjecanjem zavičajnosti u drugoj ($$ 18., 19.). Za- 
vičajnost se stjecala rođenjem, udajom, izričitim primanjem u zavičajnu svezu 
ili naseljavanjem te stalnim smještajem u javnu službu ($ 3.). Djeca su u pravilu 
slijedila zavičajnost oca odnosno majke (zakonita djeca slijedila su općinu oca, 
nezakonita majke, a pozakonjena djeca općinu oca). Žene su udajom stjecale 
zavičajnost u muževoj općini, dok su muževi za stjecanje zavičajnosti općine 
žene morali proći redoviti postupak primanja u općinu ($$ 5., 12.) s time da 
je molitelj morao dokazati da je ,poštena života“, da može uzdržavati sebe i 
obitelj te plaćati taksu od 6 odnosno 12 forinti. Naselilac je zavičajnost u općini 
naseljavanja stjecao pod strogim uvjetima, tj. nakon neprekidnog boravljenja 
od četiri godine i nošenja općinskih tereta. Zaposlenjem su, pak, zavičajnost 
ipso facto stjecali stalno zaposleni činovnici zemaljskih, općinskih i javnih za- 
klada te duhovnici i javni učitelji ($ 11.).?7 


Prema spomenutim izvještajima možemo uvidjeti stvarno stanje zaposle- 
nika na željeznicama. U izvještaju grada Zagreba, upućenom hrvatskom banu, 
glede pitanja o zavičajnosti i znanju hrvatskog jezika željezničkih službenika 
krajem 1903. godine, na željeznicama koje su spadale pod Zagreb, podaci su 


5 D, ČEPULO, ,Pravo hrvatske zavičajnosti“, 805. Općinari su se dijelili na pripadnike (ro- 
đeni ili primljeni u savez općine te stalno prebivaju u općini na vlastitom zemljištu), stanovnike 
(rođeni u općini ili primljeni u savez općine te stalno prebivaju u općini), posjednike (posjeduju 
nekretninu u općini, ali u njoj ne žive) i nestalne (privremeno nadležne općini po zanimanju ili 
službi, ali su primljeni u savez općinski). Općinarstvo se stjecalo rođenjem, udajom, primanjem 
u općinu, stalnim namještanjem u javnu službu, posjedovanjem nekretnina u općini. 

5 D. ČEPULO, ,,Pravo hrvatske zavičajnosti“, 799.-809. 

sljedeći. U Zagrebu je na željeznicama bilo zaposleno 406 osoba. Od ukupnog 
broja zaposlenika 96 (24%) je bilo hrvatskih, a 310 (76%) ugarskih zavičajnika. 
Od ukupnog broja zaposlenika hrvatski je jezik govorilo ili znalo 117 (29%), 
a hrvatski nije znalo 289 zaposlenika (71%). Prema zanimanju, ugarski su za- 
vičajnici bili zastupljeni najviše kao činovnici (100), zatim kao kondukteri 
(81),* različiti službenici (28), vlakovođe (27)," inženjeri (19), nadziratelji 
(12), vježbenici (12), protupravnici (9), nadprotupravnici (7). Pod ostala za- 
nimanja navode se: telegrafisti (4), nadzornici (4),% učitelji (2), ravnatelj pro- 
metne uprave Zagreb (1),* glavar postaje (1), zamjenik glavara (1), ravnatelj 
učionice (1) i magaziner (1). Među ugarskim zavičajnicima nalaze se očito i 
hrvatski i srpski pripadnici, što je vidljivo po prezimenima (Drobac, Poljar, 
Capan, Vaso Petković i dr.). Prema etničkoj pripadnosti najviše ima Mađara, 
zatim Nijemaca, Slovaka, Poljaka, Čeha i Židova. 


Hrvatski su zavičajnici (96) prema odabiru zanimanju najviše bili zastu- 
pljeni kao činovnici (27), kondukteri (26), vlakovođe (25), službenici (4), nad- 
ziratelji (4) i inženjeri (3). U višim zanimanjima bili su zastupljeni po jedna 
osoba kao zamjenik ravnatelja prometne uprave Zagreb i to Theodor Kussevi- 
ch, glavar postaje Ivan Matota, nadzornik Ivan Philippović, protupravnik Julijo 
Glembay, nadprotupravnik Franjo Otroscak, računovođa Stjepan Klemenčić 
i učitelj Teodor Leyner. Ovaj grafikon pruža sliku zaposlenika na prometnoj 
upravi u Zagrebu koja je u većem postotku u rukama mađarskih namještenika. 
Viši željeznički službenici su ugarski zavičajnici odnosno Mađari i Nijemci, 
kako bi se moglo pretpostaviti prema prezimenima, i zaposleni su u prvome 
općem prometnom odjelu, građevnom odjelu za uzdržavanje pruge, odjelu za 
promet i trgovinu, odjelu za spremu vlakova, računskom odjelu, postaji Zagreb 
i skladištu materijala. Od četvorice zaposlenih u Pučkoj učionici željeznice, 


** Zbog lakšeg snalaženja na grafovima, ali i određivanja zanimanja, jer je svaka županija 
zanimanja prevodila sa svojim izrazom, autorica je pod ,činovnike“ uvrstila zanimanja kao što 
su: činovnik, tajnik, podčinovnik, prometni činovnik, podvorni činovnik, brzojavni činovnik, 
činovnik blagajnik. 

** Pod zanimanje ,kondukter“ spada nadokondukter, kondukter. 

9% Pod zanimanje ,službenik“ spadaju zanimanja: oficial, pristav, perovođa, protuustavnik, 
računski oficial, glasonoša, tehnički dnevničar, pratilac vlaka, telegrafist, poslužitelj, pakiratelj, 
pisar, podvornik, nadslužbenik, pomoćni službenik, odsječni mjernik, podslužbenik, vratar, 
prevoditelj, kolodvornik, dostavljač, odpravnik, poslužitelj, odsječni službenik, mjerni službe- 
nik, kontrolor, dvoritelj, dnevničar. 

S Pod zanimanje ,vlakovođa“ uneseni su: nadvlakovođa, vlakovođa, pomoćnik vlakovođe, 
strojovođa. 

9 Pod zanimanje ,inženjer“ uvrštena su zanimanja: inženjer, nadinženjer, inženjer asistent, 
predstojnik inženjera. 

# Pod ,nadzirateljem“ spadaju zanimanja: nadziratelj, željeznički nadziratelj, nadziratelj pru- 
ge, nadziratelj vagona, nadziratelj postaje, nadziratelj brzojavni, nadziratelj skladišta, nadziratelj 
mosta. 

* Pod ,vježbenikom“ spadaju: inženjer vježbenik, računski vježbenik, željeznički vježbenik, 
mjernički vježbenik, činovnik vježbenik. 

$& Pod ,nadzornike“ uneseni su: nadzornik, nadzornik grijaonice, nadzornik pruge, nadgled- 
nik, predstojnik. 

* Riječje o Izidoru Leitneru. 


503 


LJILJANA DOBROVŠAK, Zaposlenici na željeznicama u Hrvatskoj 1903. godine ČSP, br. 2., 489.-516. (2008) 


trojica su ugarski zavičajnici koji znaju hrvatski jezik, dok ga jedan ne govori. 
Hrvatskih zavičajnika je vrlo malo među višim zanimanjima, a vrlo malo ih 
je kao nižih službenika. Jezik komuniciranja među službenicima nije hrvatski 
već mađarski, iako ga prema rezultatima dio ugarskih zavičajnika zna. Rezul- 
tati ne iznenađuju jer se ovdje govori o upravi koju ugarske vlasti od samog po- 
četka imaju u svojim rukama, i žele je zadržati kako bi preko svojih pobornika 
provodile svoju politiku. 


Zaposlenici u gradu Zagrebu po zavičajnosti Zaposlenici u gradu Zagrebu po govoru 
Hrvatskih i i 
zavičajnika 96 MEN 
|" 24% 


Ne poznaje hrvatski _/ 
289 (71%) 


Ugarskih 
zavičajnika 310 
(76%) 
Djelatnosti ugarskih zavičajnika u gradu Zagrebu Djelatnosti hrvatskih zavičajnika u gradu Zagrebu 
na željeznici na željeznici 
Zamjenik glavara 1 Ravnatelj 1 
Vlakovođa 2 pe : 
Vježbenika 12 Magaziner 1 
Učitelja 2 aime : 
pi lakovoda “> i il 

Telegrafista _- Činovnika 100 nošnicak 


Službenika 28 


Učitelj 1 


id ZV 
Ravnatelj učione Te Službenika 4 — 


4 g P= i ar i \—Inženjera 3 

U modruško-riječkoj županiji ukupno je bilo 375 zaposlenika s radnim 
mjestima u Ogulinu, Sv. Petru, Hreljinu, Josipdolu, Generalskom Stolu, Go- 
mirju, Moravicama, Vrbovskom, Delnicama, Skradu, Fužinama, Lokvama, 
Liču, Bakru i Mejama. Navedena su mjesta potpadala pod kotareve Delnice, 
Ogulin, Vrbovsko, Crikvenica i Sušak. Od ukupnog broja zaposlenika njih 129 
(34%) su bili ugarski zavičajnici, a 246 (66%) je imalo hrvatsku zavičajnost. 
Hrvatskih je govornika 288 (77%), a hrvatski nije znalo ili nije govorilo njih 
87 (23%). Ovaj veliki udio hrvatskih zavičajnika kao zaposlenika na riječkoj 
pruzi bio je uvjetovan klimom (bura i snježni zapusi) i životnim prilikama 

koje nisu bile prikladne za zapošljavanje doseljenika pa su se prometne vlasti 
oslanjale na lokalno stanovništvo koje je zapošljavalo na željeznici i to najviše 
kao željezničke stražare." U prilog ovoj tvrdnji ide i raščlamba po zanimanji- 
ma hrvatskih zavičajnika. Po zanimanjima hrvatski su zavičajnici najviše bili 
zastupljeni kao željeznički stražari (136),*% grijači (41),% kupljari (14), radnici 
(13), vlakovođe (13), čistači (9), nadziratelji (5), činovnici (3), glavari postaje 
(3), magazineri (2), nosači (2), zamjenici stražara (2) te po jedan nadzornik, 
službenik i zamjenik glavara. U nekim mjestima članovi cijele uže i šire obitelji 
radili su na željeznici. Članovi obitelji Carević iz Moravica bili su zaposleni kao 
željeznički stražari, grijači, kupljari, a jedan je bio na relativno visokom položa- 
ju blagajnika. Osim navedene obitelji Carić iz Moravica još je nekoliko obitelji 
imalo više svojih članova zaposlenih na željeznici. Najbrojniji su bili pripadnici 
obitelji Jakšić čijih je 16 članova radilo na željeznici. Od ostalih obitelji koje 
su radile na željeznici isticale su se obitelji Dokmanović, Mamula (Moravice i 
Ogulin, 5), Matić (Moravice, 6), Petrović (Moravice, 12), Polić (Hreljin i Meja, 
6), Tomić (Moravice, 5), Vučinić (Moravice, 13). Nije bio rijedak slučaj da dva 
člana iz iste obitelji rade na željeznici (otac-sin, dva brata i dr.). Iz ovih se poda- 
taka može zaključiti da su obiteljske veze bile važne prilikom dobivanja posla 
na riječkoj željeznici. Prema zanimanju u modruško-riječkoj županiji najza- 
stupljeniji su bili željeznički stražari, iako je to bio jedan od najtežih poslova 
koji se obavljao i po najtežim vremenskim uvjetima. U ovoj županiji hrvatski 
zavičajnici su bili zastupljeni i na višim zanimanjima kao glavari postaja, što 
je bio ugledniji i bolje plaćeni posao. Riječ je o Pavlu Klanfaru (Josipdol) i nje- 
govu zamjeniku Ivanu Rebroviću, Kamilu Blagaju (Delnice), te Otmaru Kni- 
valdu (Skrad). Iz popisa se može iščitati da je srpsko pučanstvo u navedenim 
mjestima bilo protežirano u odnosu na Hrvate u broju zaposlenih. U modruš- 
ko-riječkoj županiji ugarski su zavičajnici uglavnom bili zastupljeni u boljim 
zanimanjima kao što su: činovnici (36), vlakovođe (31), glavari postaje (14), 
nadziratelji (9), grijači (9), službenici (6), vježbenici (5), željeznički stražari 
(4), kupljari (3), magazineri (3), računovođe (3), nadziratelj vagona (1), nosač 
(1), glavar grijaonice (1) i blagajnik (1). Gledajući prema narodnoj pripadno- 
sti ostalih narodnosti, najviše su među ugarskim zavičajnicima bili zastupljeni 
Mađari, pa Nijemci i Slovaci. 


#_J, GORNIČIĆ-BRDOVAČKI, Razvitak željeznica u Hrvatskoj do 1918. godine, 136.-137. 

# Pod zanimanje ,željeznički stražar“ unesena su zanimanja: željeznički stražar, pazitelj vla- 
kova, stražar vodovoda, stražar mjere, stražar ugljenika, nadstražar, stražar skretničar. 

$% Pod zanimanjem ,grijači“ našli su se: grijač, grijač kotlova. 

% Pod zanimanjem ,radnik“ uvršteni su: radnik, zapirač, kočničar, radnik u grijaonici, tova- 
rač, mjerni tovarač, kolar, kola tiskač, redatelj kola, čuvar mjere. 

Zaposlenici u županiji modruško-riječkoj po zavičajnosti 


Ugarskih 
zavičajnika129 
(34%) 


Hrvatskih 
zavičajnika 246 
66% 


Djelatnosti ugarskih zavičajnika u županiji 
modruško-riječkoj 


ČSP br. 2., 489.-516. (2008) 


Zaposlenici u županiji modruško-riječkoj po jeziku 

Nadziratelj 9 Magaziner 3 Kupljar 3 Zamjenik glavara 1 


Zamjenik stražara 2 


U varaždinskoj županiji od ukupno 137 zaposlenika, bilo je 67 ugarskih 
(48,91%), 67 hrvatskih (48,91%) te 3 cislitavska zavičajnika (2,19%). Od uku- 
pnog broja zaposlenika njih 112 (81,75%) bili su govornici hrvatskog jezika, a 
samo 25 (18,25%) ih nije govorilo hrvatski. Treba napomenuti da su sva trojica 
cislitavskih zavičajnika govorila hrvatski jezik. Ovaj podjednak broj ugarskih i 
hrvatskih, te prisutnost cislitavskih zavičajnika upućuje na blizinu varaždinske 
županije ugarskim županijama, u prvom redu Zali, kao i na blizinu granice s 
Austrijom. 

Ugarski su zavičajnici najviše bili zastupljeni u sljedećim zanimanjima: 
činovnici (14), glavari postaje (12) i željeznički stražari (7). U ostalim zani- 
manjima njihov broj je bio sljedeći: radnici (6), vježbenici (5), nadziratelji (5), 
mašiniste (5), vlakovođe (4), inženjeri (3), blagajnici (2), grijač (1), magaziner 
(1), nadzornik (1), službenik (1). Ugarski zavičajnici bili su glavari postaje u: 
Varaždinu, Ivancu, Velikom Trgovištu, Sv. Križu Začretju, Zaboku, Tužnom 
Cerju, Bedekovčini, Zlatar Bistrici, Konšćini, Budinšćini, Golubovcu. Glavari 

postaje uglavnom su bili Mađari (8), a za njima su slijedili Nijemci, Slovaci i 
Česi. Cislitavski zavičajnici su svi Nijemci, a obavljali su poslove: jedan je bio 
glavar postaje (Ivanec), drugi radnik (Zlatar Bistrica), a treći željeznički stražar 
(Konšćina). 

Hrvatski su zavičajnici prednjačili u poslovima kao željeznički stražari 
(35), radnici (9) i činovnici (7). U ostalim su zanimanjima zastupljeni kako 
slijedi: vlakovođe (4), nadziratelji (3), magazineri (2), grijači (2), čistilac (1), 
službenik (1) i vježbenik (1). Hrvatski su zavičajnici bili glavari postaje u Lepo- 
glavi (Josip Esapović) iu Novom Marofu (Aleksa Štaudt). Grafikon zaposleni - 
ka varaždinske županije upućuje da su podjednako po zanimanjima zaposleni 
hrvatski i ugarski zavičajnici te da jedni i drugi većinom govore hrvatskim 
jezikom koji vrlo dobro ili djelomično razumiju. Kao i u ostalim županijama 
ugarski zavičajnici zaposleni su pretežno na višim zanimanjima, a hrvatski na 
nižim. Ovo je jedan od rijetkih izvještaja u kojem su za određene osobe doda- 
ne i primjedbe. U primjedbi za glavara postaje Veliko Trgovište navodi se da je 
sa strankama neuljudan, ,drži se odurno, često napit“ te je poželjno da se pre- 
mjesti jer je i zbog ne znanja hrvatskog jezika vrlo ,neobljubljen medju pučan- 
stvom“. Ne vlada ljepše mišljenje ni o blagajniku na željezničkoj postaji Krapi- 
na koji je vrlo neuljudan sa strankama i ,skrajnja je potreba da se premjesti“. 
Glavar željezničke postaje u Sv. Križu Začretju je Mađar i tijekom prosvjeda u 
Hrvatskom zagorju javno je kritizirao prosvjede i rugao im se, pa je lokalno 
pučanstvo ogorčeno na njega. Nadziratelj pruge, očito Slovak, na željezničkoj 
postaji Varaždinske Toplice radi od 1885. godine i od početka službovanja od 
željezničkih nadničara uzima proviziju, kako bi se oni primili na posao, pa se i 
za njega predlaže da se premjesti.7' 


Zaposlenici u varaždinskoj županiji po zavičajnosti Zaposlenici u varaždinskoj županiji po jeziku 


Cislatavski 
zavičajnici 3.—_ 


Ne poznaje hrvatski 25 
2,19% 


18,29% 


ma 


Ugarskih | 
zavičajnika 67 
48,91% 


Hrvatskih 
zavičajnika 67 
48,91% 


81,75% 


7 HDA-PrZv, kut. 692/1903. Spis 4914/1903. 

Djelatnosti ugarskih zavičajnika u županiji varaždinskoj = Djelatnosti hrvatskih zavičajnika u županiji varaždinskoj 


Željeznički stražar 7 Blagajnik 2 r Činovnika 7 

Nadziratelj 5 — > Grijač 1 \ — Službenik 1 
Mašinista 5 > Inženjer 3 | “Vježbenik 1 
Magaziner 1 Vlakovođa 4 


Bjelovarsko-križevačka županija imala je ukupno 170 zaposlenika. Po bro- 
ju su prednjačili hrvatski zavičajnici, njih 91 (53,53%), dok je ugarskih zavičaj - 
nika bilo 77 (45,29%) i 2 cislitavska zavičajnika (1,18%). Od njih ukupno 170, 
hrvatskih govornika bilo je 127 (74,71%), a hrvatski nije znalo 43 (25,29%). 
Obojica cislitavskih zavičajnika su govornici hrvatskog jezika. Vidljivo je pre- 
ma podacima da ima više govornika hrvatskog jezika od hrvatskih zavičajnika, 
što nam govori da su ugarski zavičajnici, njih 34, govorili hrvatskim jezikom. 
Među njima prednjače Slovaci, Česi, Nijemci i pokoji Židov. Među ugarskim 
zavičajnicima nalaze se Srbi iz južne Ugarske ili današnje Vojvodine, koji su 
ipak znali hrvatski jezik. Ugarski zavičajnici najviše su bili zastupljeni kao gla- 
vari postaje (13), činovnici (10), željeznički stražari (10) i službenici (9). Na- 
kon toga slijede nadziratelji (7), blagajnici (6), vlakovođe (4), kondukteri (2), 
grijači (2), radnici (2), te po jedan kao: glavar grijaonice, inženjer, nadzornik, 
nosač, vježbenik i zamjenik glavara. Obojica cislitavskih zavičajnika (Josip 
Klobučar i Franc Zakavšek) bili su željeznički stražari u Vojakovcu. Hrvat- 
ski zavičajnici kao i u ostalim županijama najviše su bili zastupljeni na nižim 
zanimanjima kao željeznički stražari (60), činovnici (5), kondukteri (4) te su 
četvorica glavari postaje. U ostalim zanimanjima bilo ih je samo po nekoli- 
ko: nadziratelj (4), službenik (4), te po dvojica kao vlakovođe, čistači, grijači, 
magazineri, i po jedan kao blagajnik i bravar. Glavari postaje su u Klokočevcu 
(Marko Kirin), Kloštru (Josip Beranek), Novoselcu-Križu (Albert Cimisso), te 
u Kutini (Vilim Sancha). 

Zaposlenici u bjelovarsko-križevačkoj županiji po Zaposlenici u bjelovarsko-križevačkoj županiji po jeziku 
zavičajnosti 

Djelatnosti ugarskih zavičajnikau bjelovarsko-križevačkoj Djelatnosti hrvatskih zavičajnika u ljelovarsko-križevačkoj 
županiji županiji 

U vukovarsko-srijemskoj je županiji na željeznicama bilo zaposleno najvi- 
še namještenika, njih 436, zato što je tu bila i najrazgranatija željeznička mreža. 
Najzastupljeniji su ugarski zavičajnici s 384 zaposlenika (88,07%), hrvatskih 
zavičajnika je 51 (11,70%) i jedan je cislitavski zavičajnik (0,23%). Zaposlenici 
na željeznicama bili su raspoređeni po sljedećim kotarevima ili gradovima: 
Irig, Mitrovica, Stara Pazova, Ruma, Šid, Vinkovci, Zemun, Županja, grad Kar- 
lovci, grad Petrovaradin i grad Zemun. Ovaj veliki broj ugarskih zavičajnika 
ne začuđuje jer je u ovom dijelu Slavonije poticano naseljavanje Mađara,? a i 
može se primijetiti da se većina gradova nalazila na granici sa županijama juž- 
ne Ugarske. Od 436 zaposlenika hrvatski jezik je govorilo 197 (45,18%), a nije 
ga znalo 239 zaposlenika (54,82%). Onaj jedan cislitavski zavičajnik govorio 


? Božena VRANJEŠ-ŠOLJAN, ,Naseljavanje Mađara u Slavoniju 1880.-1910.“ Zbornik Mire 
Kolar Dimitrijević, Zagreb 2003., 257.-270. U srijemskoj županiji je 1910. od ukupno 394.556 
stanovnika bilo 27.323 Mađara ili 6,93%. 

je hrvatski i po zanimanju je bio službenik. Ugarski zavičajnici su u najvećem 
postotku Mađari te su po zanimanjima bili zastupljeni kao željeznički stražari 
(122), zatim vlakovođe (60), glavari postaje (34), nadziratelji (30) i blagajnici 
(21). Zatim su bili službenici (21), vježbenici (12), radnici (11), ložači i maga- 
zineri (9), nadzornici (7), mašiniste i činovnici (6), bravari i nosači (5), kon- 
dukteri (3) te po jedan sluga, telegrafist i zamjenik glavara. Glavari postaje su 
u Vudiku, Mitrovici, Staroj Pazovi, Beški, Rumi, Sontincima, Inđiji, Vagnju, 
Budanovcima, Polatičevu, Klenku, Šidu, Tovarniku, Kukujevcima, Andrijašev- 
cima, Cerni, Starim Mikanovcima, Ivankovu, Nijemcima, Borovu, Batajnici, 
Županji, Vrbanji, Gradištu, Šamcu, Petrovaradinu i Zemunu. U srijemskoj žu- 
paniji bilo je mjesta ili gradova u kojima na željeznici nije bio zaposlen ni jedan 
hrvatski zavičajnik, npr. u Rumi, gradu Karlovcima i Mitrovici. U Zemunu 
je bio zaposlen jedan hrvatski zavičajnik i to Vasilije Križan kao poslužitelj, 
a u Petrovaradinu Antun Ševar, podvornik. Po narodnostima prednjačili su 
Mađari, pa Nijemci, Srbi, Slovaci, Židovi i dr. Hrvatski zavičajnici najviše su 
po broju bili zaposleni kao željeznički stražari (23), službenici (7), radnici (4) 
i glavari postaje (3). U ostalim zanimanjima bilo ih je zastupljeno po nekoli- 
ko: po trojica kao vlakovođe, činovnici, po dvojica kao ložači, i po jedan kao 
blagajnik, magaziner, nosač, nadziratelj, telegrafist i vježbenik. Hrvatski zavi- 
čajnici glavari postaje bili su u Novoj Pazovi (Ivan Kuklić), Novim Jankovcima 
(Vilim Auth) i Bršadinu (Albert Ferdo). Kao hrvatski zavičajnici su uz Hrvate 
zabilježeni Nijemci, Slovaci, Židovi i dr. 

Djelatnosti ugarskih zavičajnika u županiji 
Vukovarsko-srijemskoj 


ČSP, br. 2., 489.-516. (2008) 

Zagrebačka je županija imala ukupno 221 namještenika na željeznicama 
koji su bili zaposleni u kotaru i gradu: Dvor, Dugo Selo, Glina, Velika Gorica, 
Jaska, Karlovac, Kostajnica, kotar Petrinja i grad Petrinja, Samobor, grad Sisak, 
Vrginmost, kotar i grad Zagreb, te Zaprešić. Od ukupnog broja zaposlenika 
njih 132 (59,73%) bilo je ugarske zavičajnosti, 86 (38,91%) ih je hrvatskih za- 
vičajnika, a trojica (1,36%) su imali cislitavsku zavičajnost. Od ukupnog bro- 
ja zaposlenika hrvatski je jezik govorilo ili znalo njih 171 (77,83%). Hrvatski 
jezik nije znalo 49 (22,17%) zaposlenika. Sva trojica cislitavskih zavičajnika 
znala su hrvatski jezik. Zagrebačka je županija, uz požešku, bila prva u kojoj 
su na željeznici zaposlene dvije žene i to u Karlovcu. Obje su po narodnosti 
bile Mađarice s ugarskom zavičajnošću. Ugarski zavičajnici su po zanimanjima 
zaposleni kao željeznički stražari (30), glavari postaje (23), činovnici (20), nad - 
ziratelji (16), blagajnici (9), magazineri (6), radnici (5) i službenici (5). Među 
bravarima i vježbenicima ugarskih je zavičajnika bilo četvero, a kao vlakovođe 
su radila trojica. Dvojica su bili predstojnici, a po jedan je bio čistilac, konduk- 
ter, telegrafist, vrtlar i zamjenik predstojnika. Dvojica cislitavskih zavičajnika 
zaposlena su u Velikoj Gorici i Sesvetama i radili su kao željeznički stražari, a 
jedan je bio u Sisku čistač. Kao i po ostalim županijama, hrvatski su zavičajnici 
ponovno najzastupljeniji kao željeznički stražari (46), radnici (11), magazineri 
(8), glavari postaje i službenici (4) te po trojica kao blagajnici i činovnici. Na 
mjestu vlakovođe, nadziratelja i grijača zaposlena su po dvojica hrvatskih za- 
vičajnika, a samo je jedan bio čistač. Na mjestu glavara postaje hrvatski su za- 
vičajnici bili zaposleni u Draganiću (Stefan Crnjaković), Kostajnici (Vjekoslav 
Straka), Zaprešiću (Zvonimir Krčelić) i Karlovcu (Petar Pokrajac). 

Na teritoriju požeške županije na željeznicama je ukupno bilo 273 zaposle- 
nika. Među njima su prednjačili ugarski zavičajnici kojih je bilo 215 (78,75%), 
dok je hrvatskih zavičajnika bilo 57 (20,88%). Uz njih se navodi i jedan cisli- 
tavski zavičajnik (0,37%), rodom iz Ljubljane, zaposlen na željezničkoj posta- 
ji Brod. Hrvatski jezik je govorilo ili se barem njime služilo 159 zaposlenika 
(58,24%), dok njih 114 (41,76%) nije znalo hrvatski jezik. Franjo Burgelić, ci- 
slitavski zavičajnik, bio je po zanimanju grijač i on je govorio hrvatski. Ugar- 
ski zavičajnici su najviše bili zaposleni kao vlakovođe (46), željeznički stražari 
(38), glavari postaje (25), radnici (18), grijači (15), činovnici (12), kondukteri 
i nadziratelji (11), vježbenici (9) i blagajnici (8). Četvorica su bili inženjeri, a 
trojica službenici. Na mjestu nadzornika zaposlena su bila dvojica, a po jedan 
je bio bravar, zamjenik predstojnika, glavar grijaonice. Među ugarskim zavi- 
čajnicima kao zaposlenicima našle su se i dvije žene, po narodnosti Njemice, 
zaposlene kao blagajnice u Brodu na Savi. Ugarski zavičajnici na mjestu glava- 
ra postaje bili su zaposleni u Andrijevcima, Garčinu, Oriovcu, Sibinju, Poljani, 

Novskoj, Lipovljanima, Banovoj Jarugi, Okučanima, Novoj Gradiški, Požegi, 
Čaglinu, Pleternici, Pakracu, Lipiku i dr. Zanimljiv je podatak da među ugar- 
skim poglavarima postaja prednjače Židovi koji govore hrvatskim jezikom, pa 
je očito da je tu riječ o osobama koje su već dulje bile doseljene u Hrvatsku, 
ali nisu tražile promjenu zavičajnosti. Na željezničkoj postaji Brod od 115 za- 
poslenih 108 ih ima ugarsku zavičajnost. U prilog ovome govori i statistički 
podatak za Brod u kojem je 1910. od ukupno 9.142 stanovnika, 1.736 bilo sta- 
novnika mađarskog jezika ili 18,98% u odnosu na ostalo stanovništvo." Na že- 
ljezničkoj postaji Andrijevci zaposleni su samo ugarski zavičajnici, njih deset, 
od kojih samo jedan govori hrvatski jezik, a trojica vrlo slabo. U Garčinu od 
pet zaposlenih samo jedan nije ugarski zavičajnik. Na željezničkim postajama 
u Oriovcu, Sibinju, Starom Topolju, Novskoj, Raiču, Lipovljanima, Banovoj 
Jarugi, Ratkovici, Batrini, Londjici, Ljeskovici, Cigleniku, Ivanu Dvoru, Gra- 
dacu, Sulkovcu, Jakšiću, Kukuljevcu su svi ugarski pripadnici, dok na ostalima 
postajama prednjače pred hrvatskim. 


Zaposlene hrvatske zavičajnike imaju željezničke postaje: Sapci, Staro To- 
polje, Poljana, Jasenovac, Okučani, Medare-Dragalić, Nova Gradiška, Rešetari, 
Staro Petrovo Selo, Vrbova, Godinjak, Nova Kapela, Batrina, Požega, Čaglin, 
Pleternica, Pakrac, Lipik, Dobrovac, Brezina i Filipovac. Po zanimanjima naj- 
više je bilo željezničkih stražara (38), pa službenika (5) i četvorica činovnika. 
Kao grijači, nadziratelji i radnici zaposlena su bila dvojica hrvatskih zavičaj- 
nika. Osim njih, po jedan je hrvatski zavičajnik bio glavar postaje, magaziner, 
blagajnik i vježbenik. Iako su na postaji Brod na Savi prednjačili ugarski zavi- 
čajnici, glavar postaje bio je hrvatski zavičajnik Karl Ružička, očito Slovak. 

5. Zaključak 


Na kraju iz navedenih podataka i predočenih grafikona možemo zaključiti 
da je po broju zaposlenika na željeznici naviše prednjačila srijemska župani- 
ja, pa grad Zagreb i modruško-riječka županija. Nakon njih dolaze požeška, 
zagrebačka i bjelovarsko-križevačka županija te varaždinska koja je imala naj- 
manje zaposlenih. 


Zaposlenici na željeznicama u Kraljevini Hrvatskoj i Slavoniji 1903. 


Uto hrvatski 
melsk govornika) 


|M [o 02% 


Ugarski su zavičajnici bili najviše zastupljeni u srijemskoj županiji, a zatim 
u požeškoj, gradu Zagrebu i zagrebačkoj županiji. Veliki broj ugarskih zavičaj- 
nika u srijemskoj županiji bio je uvjetovan i činjenicom da su u njoj bila i neka 
mjesta i gradovi nekadašnje južne Ugarske (današnje Vojvodine), u kojima je 
u većini živjelo mađarsko, njemačko i srpsko stanovništvo koje je uglavnom 
imalo ugarsku zavičajnost. Ugarski i hrvatski zavičajnici bili su podjednako u 
varaždinskoj (50%) i bjelovarsko-križevačkoj županiji (50%). Jedina županija 
u kojoj su u većem broju bili zastupljeni hrvatski zavičajnici bila je modruš- 
ko-riječka, u kojoj je ugarskih zavičajnika bilo samo 34%. Ne iznenađuje broj 
hrvatskih zavičajnika u modruško-riječkoj županiji, u kojoj, zbog hladnih i 
dugih zima te teškog posla na terenu ugarski zavičajnici nisu htjeli raditi pa 
se zapošljavalo okolno stanovništvo, pa čak i cijele obitelji. Modruško-riječka 
županija je ujedno i jedina županija u kojoj se, na temelju izvještaja, vidi da su 
obiteljski odnosi bili vrlo važni pri dobivanju zaposlenja. Cislitavskih zavičaj- 

nika, njih 7, najviše je bilo zastupljeno u varaždinskoj županiji (3), pa bjelovar- 
sko-križevačkoj (2) i po jedan u srijemskoj i požeškoj županiji. 

U varaždinskoj je županiji bilo najviše željezničkih zaposlenika koji su 
govorili hrvatski jezik (više od 82%). Za njom su slijedile modruško-riječka 
županija (77%), bjelovarsko-križevačka (75%) i zagrebačka županija (74%). U 
požeškoj je županiji bilo više od 50% hrvatskih govornika, dok je u srijemskoj 
županiji i gradu Zagrebu taj postotak pao ispod 50%. Iako nam pokazatelji 
govore u prilog tvrdnji da je značajan broj željezničkih zaposlenika govorio ili 
barem znao hrvatski jezik, to se nije uvijek pozitivno odražavalo na stanje na 
terenu. Iz navedenih iskaza, izvještaja, može se vidjeti da, iako su zaposlenici 
znali hrvatski jezik, nisu se njime s ,oduševljenjem“ koristili u međusobnom 
komuniciranju, niti u komuniciranju s putnicima. Stoga su bile česte pritužbe 
putnika da kondukteri s njima prvo progovore mađarski, zatim njemački, a tek 
kada ih na to prisile okolnosti - hrvatski jezik. 

Prema vrsti zanimanja hrvatski su zavičajnici bili najviše zastupljeni kao 
željeznički stražari, zatim radnici, a u nekim županijama kao činovnici, službe- 
nici, poneki glavar postaje te samo jedan ravnatelj. Dakle, riječ je o jednostav- 
nijim i slabije plaćenim poslovima. U pojedinim je županijama bio podjednak 
broj hrvatskih i ugarskih zavičajnika koji su bili zaposleni kao vlakovođe. Ipak, 
u požeškoj županiji ni jedan hrvatski zavičajnik nije bio vlakovođa. Što se tiče 
činovnika prednjačili su ugarski zavičajnici, posebice u gradu Zagrebu. Kon- 
dukteri su uglavnom bili ugarski zavičajnici. U bjelovarsko-križevačkoj župa- 
niji i gradu Zagrebu bio je na tom radnom mjestu određeni broj, iako nezna- 
tan, hrvatskih zavičajnika. Ugarski zavičajnici prednjačili su svojim brojem u 
višim, tj. bolje plaćenim i uglednijim zanimanjima. Oni su uglavnom obnašali 
dužnosti glavara postaja, činovnika, službenika, nadziratelja, vježbenika, kon- 
duktera i dr. 

U imeniku zaposlenika upisane su i četiri žene, što u odnosu na ukupan 
broj zaposlenika iznosi zanemarivih 0,19%. Sve su radile kao blagajnice i imale 
su ugarsku zavičajnost. Među zaposlenicima na željeznici zabilježene su sve 
narodnosti Monarhije: uz Mađare koji su prednjačili brojem i Hrvate, nave- 
deni su Nijemci, Srbi, Česi, Slovaci, Rusini, Židovi i dr. Kako su se u imenike 
zaposlenika unosili samo podaci o zavičajnosti i znanju hrvatskog jezika, teško 
je sa sigurnošću utvrditi njihovu etničku pripadnost. No, služeći se nepouzda- 
nom metodom ,odgonetavanja“ nečije etničke pripadnosti na temelju imena 
ili prezimenima, mogli bismo doći do nekih aproksimativnih podataka. Tako 
npr. za Židove možemo utvrditi da su kao zaposlenici bili naviše zastupljeni u 
Zagrebu (oko 15%) i varaždinskoj županiji (oko 13%), a najmanje u modruš- 
ko-riječkoj županiji (oko 2%). Židovi zaposlenici imali su najčešće ugarsku za- 
vičajnost (oko 80%) i to u svim navedenim županijama. Židova hrvatskih zavi- 
čajnika bilo je oko 15% u varaždinskoj i bjelovarsko-križevačkoj županiji, gdje 
je i inače bio zabilježen veliki postotak Židova u ukupnom broju stanovništva. 
Na ukupan broj zaposlenika broj Židova zaposlenih na željeznici iznosio je 
oko 8%, dok je Židova kao poznavatelja i govornika hrvatskog jezika bilo više 
od 50%. U varaždinskoj županiji čak više od 80%, a u bjelovarsko-križevačkoj, 

požeškoj i srijemskoj oko 50%. Najmanje hrvatskih govornika među Židovima 
bilo je u gradu Zagrebu, što je bilo i posve shvatljivo s obzirom na činjenicu da 
se tu nalazila uprava koja je poslove vodila na njemačkom i mađarskom jeziku 
te stoga znanje hrvatskog jezika i nije bilo prijeko potrebno. 

Na kraju možemo zaključiti da je od ukupno 2.018 zaposlenika u šest hr- 
vatsko-slavonskih županija i gradu Zagrebu njih 694 imalo hrvatsku, a 1.317 
ugarsku zavičajnost. Zaposlenici s cislitavskom zavičajnošću bili su zanemarivi 
po broju (7). Od ukupnog broja zaposlenika njih 1.163 (57,63%) izjasnilo se da 
im je hrvatski jezik materinski ili da ga znaju ili govore. Iako prema iznesenim 
postocima hrvatski jezik prednjači, očito je da nije bio u svakidašnjoj uporabi 
jer su se putnici žalili da zaposlenici s njima govore samo mađarski ili njemački 
jezik. Iz ovog proizlazi da su željeznice u Kraljevini Hrvatskoj i Slavoniji kra- 
jem 1903. godine još uvijek u rukama Mađara i ugarskih zavičajnika, iako je 
zabilježen sve veći broj hrvatskih zavičajnika kao zaposlenika. Stoga željeznice 
i nadalje ostaju jako sredstvo pritiska, ali i pokušaja mađarizacije u Hrvatskoj. 


SUMMARY 
RAILWAY WORKERS IN CROATIA (1903) 


The construction of railways in the Kingdom of Croatia and Slavonia was 
determined by businessmen in Budapest and Vienna. The direction of these 
railways had to conform to the interests of the two centres of power in the Dual 
Monarchy. As a result, railway lines in Croatia were not conducive to dome- 
stic economic development, because densely inhabited regions and areas of 
natural wealth were often not linked to the railway lines. The construction of 
railway lines in Croatia was influenced by the “Society of Southern Railways? 
and the “Hungarian State Railway" as well as private business circles. The lack 
of influence by Croatian political and economic groups on the development 
of railways in Croatia resulted in the employment of mostly Magyar natio- 
nals on the Croatian railways, who used Hungarian as their official language, 
against all the regulations laid out in the Compromise of 1868. During the 
national uprising of 1903-1904, the most common targets of demonstrators 
were the personnel and buildings of the railways, where Hungarian flags were 
displayed. Of the total number of personnel employed by the railways in Cro- 
atian and Slavonian counties in 1903, 65.27% were Hungarian, 34.39% were 
Croatian, and 0.34% Cisleithanian nationals. Of that number, 57.63% of them 
spoke or were familiar with the Croatian language. 


Key words: railways, 1903, workers, occupations, Croatian nationals, 
Hungarian nationals, nationalities. 

